NARIADENIE RADY (ES) č. 1921/2004
z 25. októbra 2004,
ktorým sa mení a dopĺňa nariadenie (ES) č. 499/96, ktoré otvára a spravuje colné kvóty Spoločenstva pre niektoré produkty rybolovu a živé kone s pôvodom v Islande
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 133,
so zreteľom na návrh Komisie,
keďže:
(1)
Na základe nariadenia Rady (ES) č. 499/96 z 19. marca 1996, ktoré otvára a spravuje colné kvóty Spoločenstva pre niektoré produkty rybolovu a živé kone s pôvodom v Islande (1), boli otvorené colné kvóty Spoločenstva pre takéto produkty rybolovu a živé kone.
(2)
Účasť Českej republiky, Estónska, Cypru, Lotyšska, Litvy, Maďarska, Malty, Poľska, Slovenska a Slovinska (ďalej len „pristupujúce štáty“) v Európskom hospodárskom priestore sa dohodla prostredníctvom Dohody o rozšírení EHP, podpísanej medzi Spoločenstvom a jeho členskými štátmi, Islandom, Lichtenštajnskom a Nórskom a pristupujúcimi štátmi dňa 14. októbra 2003.
(3)
Až do ukončenia postupov požadovaných pre prijatie Dohody o rozšírení EHP bola dohodnutá dohoda vo forme výmeny listov, ktorá ustanovuje dočasné uplatňovanie Dohody o rozšírení EHP. Táto zmluva bola schválená rozhodnutím 2004/368/ES (2).
(4)
Dohoda o rozšírení EHP ustanovuje doplňujúci protokol k Dohode o voľnom obchode medzi ES a Islandom z roku 1972, ktorá ustanovuje novú colnú kvótu Spoločenstva pre produkt rybolovu. Táto colná kvóta by sa mala otvoriť.
(5)
Konvenčné clo spoločného colného sadzobníka pre daný produkt rybolovu počas obdobia od 15. februára do 15. júna každého roka je „voľné“ a využívanie vyššie uvedenej colnej kvóty je preto počas daného obdobia zbytočné.
(6)
Nariadenie (ES) č. 499/96 by sa malo podľa toho zmeniť a doplniť.
(7)
Keďže Dohoda o rozšírení EHP je platná od 1. mája 2004, toto nariadenie by malo byť uplatniteľné od toho istého dátumu a bez omeškania by malo nadobudnúť účinnosť,
PRIJALA TOTO NARIADENIE:
Článok 1
Nariadenie (ES) č. 499/96 sa mení a dopĺňa takto:
1.
v článku 1 sa pridáva tento odsek:
„4. Výhoda colnej kvóty s poradovým číslom 09.0792 sa neudeľuje pre tovar deklarovaný na uvoľnenie do režimu voľného obehu počas obdobia od 15. februára do 15. júna.“;
2.
príloha sa mení a dopĺňa v súlade s prílohou k tomuto nariadeniu.
Článok 2
Pre rok 2004 sa ročný objem colnej kvóty s poradovým číslom 09.0792 bude znižovať v pomere k časti obdobia platnosti kvóty v celých týždňoch, ktoré uplynuli pred dátumom uvedenom v druhom odseku článku 3.
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. mája 2004.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 25. októbra 2004